Document ID: 32007D0421

РЕШЕНИЕ НА КОМИСИЯТА
oт 14 юни 2007 година
за отмяна на Решение 96/587/ЕО относно публикуване на списъка на признатите организации, които са обявени от държавите-членки, в съответствие с Директива 94/57/ЕО на Съвета
(нотифицирано под номер C(2007) 2379)
(Текст от значение за ЕИП)
(2007/421/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/57/ЕО на Съвета от 22 ноември 1994 г. относно общи правила и стандарти за оправомощените организации за инспектиране и преглед на кораби и за съответните действия на морските администрации (1), и по-специално член 4, параграф 4 от нея,
като има предвид, че:
(1)
Решение 96/587/ЕО на Комисията (2) съдържа списъка на признатите организации, които са обявени от държавите-членки, в съответствие с Директива 94/57/ЕО.
(2)
В съответствие с член 4, параграф 5 от Директива 94/57/ЕО организациите, които към 22 януари 2002 г. са вече признати въз основа на упоменатата директива, продължават да бъдат признати.
(3)
Решение 2005/623/ЕО на Комисията (3) удължи ограниченото признаване на Гръцкия корабен регистър (Hellenic Register of Shipping) за период от три години, като същото произвежда действие за Гърция и Кипър.
(4)
Решение 2006/382/ЕО на Комисията (4) разпространи действието на ограниченото признаване на Гръцкия корабен регистър (Hellenic Register of Shipping) и спрямо Малта.
(5)
Решение 2006/660/ЕО на Комисията (5) дава ограничено признаване от Общността на Полския корабен регистър за период от три години, като същото произвежда действие за Чешката република, Кипър, Литва, Малта, Полша и Словашката република.
(6)
Решение 96/587/ЕО, което вече е остаряло, следва на това основание да бъде отменено, като обновен списък на признатите организации, в съответствие с Директива 94/57/ЕО, следва да бъде редовно публикуван в Официален вестник на Европейския съюз,
ПРИЕ НАСТОЯЩОТО РЕШЕНИЕ:
Член 1
Решение 96/587/ЕО се отменя.
Член 2
Генерална дирекция „Енергетика и транспорт“ публикува в Официален вестник на Европейския съюз обновен списък на признатите организации, в съответствие с Директива 94/57/ЕО, до 1 юли на всяка календарна година.
Член 3
Адресати на настоящото решение са държавите-членки.
Съставено в Брюксел на 14 юни 2007 година.

Labels: 10
8